Талантны исән чагында кадерләргә кирәк

	Шушы көннәрдә, Татарстанның атказанган сәнгать эшлеклесе, Россиянең атказанган мәдәният хезмәткәре Мәсгуть Имашев үзенең 90 яшьлек юбилеен билгеләп үтте. Күренекле композиторыбызга һич кенә дә бу яшен бирәсе килми әле. Бер әңгәмәбездә Мәсгуть абый: “Әгәр мөмкин булса, мин 20 яшемә кайтыр идем”, дигән иде. 	 Ул моны үзенең башкарасы эшләре күп булуын да күздә тотып әйткәндер, чөнки композитор бүген дә иҗаттан туктамый. Театр училищесыннан китүенә дә әле берничә ел гына. Аны укыткан укучылары кешелекле, ярдәмчел булганы өчен хөрмәт итәләр. Җырларын яратып башкаралар. Мәсгуть Имашевның һәр җыры тамашачы күңелендә урын алды. Бер “Кыр казлары артыннан” дигән җырын язган булса да, хәтерләрдә уелып калыр иде ул. Заманында үзе дә Ясминә образын күз алдында тотып, аны кызганып, елый-елый язгангамы, тамашачы аны күз яшьләрсез тыңлый алмый. Аның спектакльләргә язган һәр җырын бүген дә халык ярата. (Сәхнәгә аяк басуга, үзенә дә “Зәңгәр шәл” спектаклендә Булат ролендә уйнарга насыйп була). 
	Люция ХӘБИБУЛЛИНА	
Матбугат.ру

	№ --- | 24.09.2020	


